KIRJALLINEN KYSYMYS E-2827/97 komissiolle esittäjä(t): Anita Pollack (PSE) (1. syyskuuta 1997)

Aihe: Beijingin naisten konferenssin jälkeiset toimet

Mitä toimia komissio on toteuttanut tai suunnittelee niiden Beijingin naisten konferenssissa vuonna 1995 sovittujen päämäärien edistämiseksi, jotka kuuluvat naisia ja ympäristöä sekä naisia ja terveyttä koskevaan toimintasuunnitelmaan?

Komission jäsenen Manuel Marínin komission puolesta antama vastaus (2. lokakuuta 1997)

Komissio aloitti Pekingin konferenssin seurantatoimet laatimalla tiedonannon ((Komission tiedonanto neuvostolle ja Euroopan parlamentille sukupuolikysymysten integroimisesta kehitysyhteistyöhön, KOM(95) 423. )) sukupuolikysymysten integroimisesta kehitystyön kaikkiin osa-alueisiin. Tämä johti neuvoston ja jäsenvaltioiden päätöslauselmaan ((Neuvoston ja jäsenvaltioiden hallitusten edustajien julkilausuma sukupuolikysymysten integroimisesta kehitysyhteistyöhön, 20.12.1995, viiten:o 12627/95. )), jossa hyväksyttiin tiedonannossa esitetty analyysi ja suositukset ja jossa on sovellettu neljännessä kansainvälisessä naisten konferenssissa tehtyjä poliittisia sitoumuksia nimenomaan kehitysyhteistyön alalla.

Poliittisten toimien tasolla Pekingin ja Kairon konferensseissa määritetyt pääperiaatteet ja tavoitteet on otettu huomioon neuvoston äskettäin antamissa asetuksissa HI-viruksesta/aidsista sekä kehitysmaiden väestöstä ((Neuvoston asetus (EY) N:o 550/97, annettu 24 päivänä maaliskuuta 1997, HI-virusta/aidsia koskevista toimista kehitysmaissa - EYVL N:o L 85, 27.3.1997. Neuvoston asetus (EY) N:o 1484/97, annettu 22 päivänä heinäkuuta 1997, kehitysmaiden väestöpolitiikoille ja -ohjelmille annettavasta avusta - EYVL L 202, 30.7.1997. )). Lisäksi sukupuolikysymykset on määritetty painopistealueeksi äskettäin annetussa ympäristöasetuksessa ((Neuvoston asetus (EY) N:o 722/97, annettu 22 päivänä huhtikuuta 1997, kestävän kehityksen mukaisesti kehitysmaissa toteutetuista ympäristöalan toimista - EYVL L 108, 25.4.1997. )). Noudatettavien menettelyjen osalta kaikissa Aasiassa ja Latinalaisen Amerikan maissa sekä Välimeren alueen kolmansissa maissa toteutettavissa ohjelmissa, joiden talousarvio on yli 2 miljoonaa ecua, on vuodesta 1994 lähtien edellytetty eri sukupuoliin kohdistuvien vaikutusten arvioinnin sisällyttämistä ohjelmien suunnitteluun ja toteutukseen. Lisäksi eri sukupuoliin kohdistuvat vaikutukset on otettu huomioon pienempiä hankkeita, kuten trooppisia metsiä koskevasta budjettikohdasta (B7-6201) rahoitettavia hankkeita, koskevissa vaatimuksissa

Ohjelmien osalta voidaan todeta, että komissio on vuoden 1995 alusta lähtien tukenut yli 300 miljoonalla eculla kehitysmaissa toteutettuja lisääntymisterveyttä sekä HIV:tä ja aidsia koskevia hankkeita ja ohjelmia. Näiden hankkeiden ja ohjelmien keskeisenä tavoitteena on ollut kohentaa naisten ja miesten lisääntymiseen ja seksuaalisuuteen liittyvän elämän laatua lisäämällä tietämystä näistä kysymyksistä ja niihin liittyvistä oikeuksista sekä luomalla entistä paremmat mahdollisuudet käyttää korkeatasoisia ja vapaaehtoisia perheneuvonta-, ja äitiyspalveluja, seksuaaliterveyspalveluja sekä HIV/aids-ehkäisy- ja hoitopalveluja. Useiden aloitteiden tavoitteena on myös naisiin kohdistuvan väkivallan ehkäiseminen. Sukupuolikysymykset on sisällytetty kaikkiin lisääntymisterveyden alalla tuettaviin ohjelmiin. Samoin muissa terveyteen liittyvissä hankkeissa on kiinnitetty entistä enemmän huomiota sukupuolikysymyksiin. Lisäksi ympäristöohjelmien osalta kaikissa viime aikoina laadituissa maaseudun kehittämisohjelmissa pyritään korostamaan luonnonvarojen, erityisesti maan, maaperän ja veden, kestävää käyttöä ja lisäämään paikallisen väestön, eritoten naisten, osallistumista yleiseen suunnitteluun ja toteutukseen sekä ympäristövaikutuksia koskevaan koulutukseen ja ansiotuloja tuottavaan toimintaan.

Afrikan, Karibian ja Tyynenmeren maissa komissiolla on käynnissä ohjelma, jonka puitteissa annetaan teknistä apua 11:lle painopistealueeksi määritetylle maalle. Ohjelman toteuttamisesta on tehty sopimus Amsterdamissa sijaitsevan Royal Tropical Instituten kanssa, ja ohjelmaan kuuluu neuvontaa, jolla pyritään siihen, että sukupuolikysymykset otettaisiin entistä paremmin huomioon eri hankkeissa. Tämä koskee myös ympäristöä ja terveyttä koskevia hankkeita. Lisäksi komissio on käynnistämässä tutkimusta sukupuolikysymyksistä Afrikan terveyspalveluissa. Tutkimus täydentää kahta parhaillaan meneillään olevaa äitien ja lasten terveyttä koskevaa tutkimusta.

Komissio on niin ikään laatinut kertomuksen ((KOM(97) 224 lopullinen. )) naisten terveyden tilasta Euroopan yhteisössä. Kertomus käsittää yleiskatsauksen terveyden keskeisistä kehityssuunnista, kuolleisuudesta ja sairastuvuudesta sekä keskeisistä naisten terveyteen vaikuttavista tekijöistä.

Parlamentin jäsenelle sekä parlamentin sihteeristölle lähetetään suoraan luettelo, jossa on esimerkkejä siitä, miten sukupuolikysymykset on otettu huomioon viimeaikaisissa terveys- ja ympäristöohjelmissa.